Imtella' Ottubru 15, 2021 Mill-inqas sitt persuni nqatlu u 32 oħra ndarbu b'tiri ta' armi tan-nar fil-kapitali Lebaniża Bejrut. Il-vjolenza nqalgħet waqt protesta mill-gruppi Musulmani Xiti tal-Hezbollah u l-Amal kontra Mħallef li qed jinvestiga l-isplużjoni qawwija fil-port li fl-2020 qatlet 219 persuna. Huma kienu qed jipprotestaw għax jemmnu li l-Imħallef m'huwiex imparzjali, minkejja li ntqal li qraba tal-vittimi jappoġġjaw xogħlu. Id-dimostranti qalu li persuni fuq il-bjut sparaw fuqhom waqt li kienu qed jipprotestaw. Huma waħħlu f'fazzjoni Kristjana, iżda dawn ċaħdu li kienu responsabbli għall-attakk. Rapporti qalu li f'ħin minnhom il-protesta eskalat, u persuni armati, aktarx membri tal-milizji Kristjani u Hezbollah, bdew jisparaw fuq xulxin. Xi persuni ħarbu jiġru minn darhom, waqt li tfal tal-iskola niżlu mal-art taħt l-iskrivaniji. Fost il-vittmi kien hemm mara li ntlaqtet minn tir waqt li kienet f'darha. Il-Gvern iddikjara l-jum bħala wieħed ta' luttu nazzjonali.